Formaður Viðreisnar segir að ríkisstjórnin hafi verið sein að taka við sér þegar kemur að því að tryggja þjóðaröryggi með sölunni á Mílu. Hún fagnar því þó að skilyrði verði sett um að búnaður sé í íslenskri lögsögu og upplýst verði um raunverulega eigendur.
Íslensk stjórnvöld og þjóðaröryggisráð verða að tryggja að þjóðarhagsmunum verði ekki stefnt í voða vegna sölunnar á Mílu. Þetta segir formaður Viðreisnar. Hún fagnar því að stjórnvöld hafi nú sett aukin skilyrði fyrir sölunni til að mynda varðandi upplýsingar um raunverulega eigendur.
Síminn og alþjóðlega stjórastýringafyrirtækið Ardian hafa gert samkomulag um að fyrirtækið kaupi Mílu á sjötíu og átta milljarða króna. Míla á og rekur víðtækasta fjarskiptanet landsins. Ardian tekur yfir skuldir Símans og hagnast Síminn um 46 milljarða króna á viðskiptunum. Þetta er stærsta erlenda fjárfestingin hér á landi síðasta áratug og felur í sér verulegt innflæði gjaldeyris. Fram kemur í tilkynningunni til Kauphallar að Seðlabanki Íslands eigi í sérstökum tilvikum í tvíhlíða viðskiptum með gjaldeyri framhjá markaðinum. Salan á Mílu séu viðskipti af þeirri stærðargráðu sem geti valdið tímabundnum flæðisfrávikum eða óvenjulegum skammtímahreyfingum á gengi krónunnar, ef þeim yrði beint inn á gjaldeyrismarkaðinn. Jafnframt segir í tilkynningunni að ef af kaupunum verður ætli Síminn og Ardian vinna með Seðlabankanum að því að viðskiptin hafi sem minnst áhrif á gjaldeyrismarkaði.
Í faraldrinum hefur gengið töluvert á gjaldeyrisforða Seðlabankans og heimildarmenn fréttastofu segja að verði af sölunni á Mílu muni það hjálpa til við að auka við forðann á ný. Viðbúið er að viðskiptin hækki gengi krónunnar en Seðlabankinn getur nýtt gjaldeyrisforðann í mótvægisaðgerðir.
Þorgerður Katrín Gunnarsdóttir, formaður Viðreisnar, gagnrýndi í síðustu viku að formenn stjórnarandstöðuflokka hefðu ekki verið upplýstir um hvernig stjórnvöld hyggist tryggjað þjóðarhagsmuni við sölu á svo mikilvægum innviðum sem salan á Mílu er. Þorgerður óskaði eftir fundi með forsætisráðherra um málið.
Ég vil einfaldega að það sé farið yfir þá grundvallarþætti sem snerta okkar þjóðaröryggi þegar aðilaskipti verða. Ég er ekki að fetta fingur út í þessi aðilaskipti sem slík, einfaldlega að íslensk stjórnvöld vinni heimavinnuna sína þegar kemur að þjóðaröryggi okkar Íslendinga, öryggis- og varnarmálum. Það eru veruleg teikn á lofti í dag. Það eru ákveðnar hættur sem við verðum að tryggja að við verðum ekki fyrir. Þess vegna ætlast ég til að þjóðaröryggisráð, ríkisstjórnin, sinni því hlutverki sem þeim geri að gegna. Framan af var það ekki að gera það en núna hafa þau aðeins brett upp ermar og ég fagna því.
Formaður Viðreisnar segir að ríkisstjórnin hafi verið sein að taka við sér þegar kemur að því að tryggja þjóðaröryggi með sölunni á Mílu. Hún fagnar því að skilyrði verði sett um að búnaður sé í íslenskri lögsögu og upplýst verði um raunverulega eigendur. 